Az ajánlásokra/iránymutatásokra fókuszáló és a hatóságokat a már alkalmazandó jogszabályokra emlékeztető puha jogi megközelítés (1. alternatíva) mellett a Bizottság megvizsgált két további jogalkotási alternatívát is, amelyek közül a 3. alternatíva az előnyben részesített alternatíva: ·1. alternatíva: puha jogi megközelítés A középpontban a tűzfegyverek, részeik és lényeges alkotóelemeik, valamint a lőszerek kivitele, behozatala és tranzit forgalma biztonságának javítására irányuló azonnali lépésekről szóló 2018. évi bizottsági ajánlás teljes körű végrehajtása állna. Ezt az alternatívát konkrétabb iránymutatások és ajánlások egészítenék ki. Pl. azon adatok felsorolása, amelyeket a tűzfegyvereket engedélyező hatóságoknak a behozatal és a kivitel során nyomon kell követniük és rögzíteniük kell, a hagyományos fegyverek kivitelét ellenőrző informatikai rendszer (COARM) korszerűsítése és javítása, a közös kockázati kritériumok és standardok felülvizsgálata, az egyszerűsített eljárásokra vonatkozó bevált gyakorlatok összegyűjtése stb. ·2. alternatíva: a meglévő jogi keret pontosítása A pontosítás megszüntetné a kétértelműségeket az alkalmazandó jogszabályok értelmezésében (például a nyilvántartásba veendő információk típusa, egyes fegyverek és alkotóelemek tűzfegyverként való besorolása), kifejezett jogalapot teremtene annak előírására, hogy az illetékes hatóságok a meglévő rendszereket használják az információcserére, harmonizálná a meglévő egyszerűsített eljárásokat, összehangolná a határidőket, egyértelműsítené az importőrök és az exportőrök szerepét, és összehangolná a rendelet hatályát az EU-n belüli szabályokkal (azonos fegyverkategóriák, azonos gazdasági szereplők). Ez a lehetőség lényegében megjelenítené az 1. alternatívában említett intézkedések többségét a rendelet szövegében. ·3. alternatíva: új jogszabályi rendelkezések A 3. alternatíva a 2. alternatívára épülne, annak kiegészítése lenne, és új jogszabályi rendelkezéseket adna ahhoz. Biztosítaná a behozatalra és a kivitelre kerülő tűzfegyverek teljes körű nyomonkövethetőségét, például a kötelező importmegjelölés, a félkész alkotóelemek behozatalának a kereskedőkre korlátozása, számítógépes nyilvántartás, a tiltott vagy engedélyköteles tűzfegyverek (A és B kategória) kiviteléhez szükséges végfelhasználói igazolás, szállítás utáni ellenőrzések révén. Statisztikáik megosztására, valamint az engedélyező és a vámhatóságok közötti információcsere javítására kötelezné a nemzeti hatóságokat. Emellett új egyszerűsítéseket (ideiglenes behozatal, általános exportengedély, e-eljárások) is bevezetne, és megszüntetné a katonai felszerelések kivitelére vonatkozó uniós szabályokkal (2008/944/KKBP közös álláspont) való átfedéseket, mivel kizárólag a polgári személyek közötti ügyletekre vonatkozna. ·3a. alternatíva: új jogszabályi rendelkezések a közös állásponttal való kölcsönhatás megváltoztatása nélkül A 3a. alternatíva lényegileg hasonló lenne a 3. alternatívához, egy kivétellel: ahelyett, hogy a tűzfegyverekről szóló irányelv logikáját követné a katonai és polgári célú ügyletek közötti különbségtételnél, a rendelet fenntartaná a „kifejezetten katonai célú tűzfegyverekre” való hivatkozást. A 3. alternatíva rendelkezne a legnagyobb uniós hozzáadott értékkel. A hatály teljes körű összehangolása a tűzfegyverekről szóló (2021-ben kodifikált) irányelv hatályával azt jelentené, hogy a rendelet szabályozná a tűzfegyverekkel kapcsolatos valamennyi polgári célú ügyletet, beleértve az automata tűzfegyverek, a nagy kapacitású tölténytárral rendelkező félautomata tűzfegyverek és a behajtható, összehajtható vagy betolható válltámasszal rendelkező félautomata hosszú tűzfegyverek polgári célú kereskedelmét is. A tűzfegyverekről szóló irányelvhez hasonlóan a kormányok közötti ügyletek, illetve a hadsereg vagy a fegyveres erők részére történő értékesítés továbbra sem tartozna a rendelet hatálya alá, ami azt jelenti, hogy a biztonsági és egyszerűsítési célkitűzések csak a polgári célú tűzfegyverek esetében lennének elérhetők. A bevezetett új egyszerűsítések eleget tennének az érdekelt felek (fegyver-kiskereskedők, gyártók, vadászok és sportlövők) azon igényének, hogy csökkenjenek adminisztratív terheik, és egységes uniós megközelítés legyen érvényben.